Matul dawn l-aħħar xhur, ma saru l-ebda avvanzi tanġibbli dwar id-demokrazija u d-drittijiet tal-bniedem fin-Nikaragwa. Kompliet ir-ripressjoni min-naħa tal-forzi tas-sigurtà u gruppi armati favur il-gvern ta' avversarji politiċi, dimostranti, ġurnalisti, organizzazzjonijiet tas-soċjetà ċivili u membri tal-Knisja Kattolika. Fid-dawl ta' dan, illum il-Kunsill iddeċieda li jinkludi sitt persuni fil-lista ta' persuni fiżiċi u ġuridiċi, entitajiet u korpi soġġetti għal miżuri restrittivi, jiġifieri projbizzjoni fuq l-ivvjaġġar u ffriżar tal-assi. Dawn il-miżuri huma mmirati lejn individwi responsabbli għal ksur serju tad-drittijiet tal-bniedem fin-Nikaragwa u huma mfassla biex ma jagħmlux ħsara lill-popolazzjoni tan-Nikaragwa. Il-miżuri jsegwu l-pożizzjoni konsistenti tal-UE li tuża l-istrumenti kollha tagħha biex tappoġġa soluzzjoni paċifika u negozjata demokratika għall-kriżi politika fin-Nikaragwa. Dan ġie spjegat b'mod partikolari fil-qafas għal miżuri restrittivi mmirati adottati mill-Kunsill fl-14 ta' Ottubru 2019. L-UE tistenna lill-Gvern tan-Nikaragwa li jirrispetta fl-intier tiegħu l-impenji li saru fil-ftehimiet ta' Marzu 2019 mal-oppożizzjoni. Hemm tliet oqsma ewlenin li fihom jeħtieġ li jsir progress tanġibbli: L-implimentazzjoni sħiħa tal-ftehimiet tad-29 ta' Marzu 2019 biex jissaħħu d-drittijiet u l-garanziji ċivili u politiċi, inkluż l-istabbiliment mill-ġdid tal-libertajiet politiċi u l-istatus legali tal-organizzazzjonijiet tas-soċjetà ċivili pprojbiti, ir-ritorn volontarju u sikur ta' persuni eżiljati u l-ħelsien tal-priġunieri politiċi li fadal. Dan ifisser ukoll li jitwaqqgħu l-akkużi kontra l-priġunieri politiċi rilaxxati, jitwaqqfu l-fastidju u l-intimidazzjoni tagħhom u tal-familji tagħhom u li jiġu ggarantiti s-sikurezza u l-integrità fiżika tagħhom. Kooperazzjoni sħiħa ma', u r-ritorn ta' korpi internazzjonali tad-drittijiet tal-bniedem fin-Nikaragwa, inkluż l-Uffiċċju tal-Kummissarju Għoli għad-Drittijiet tal-Bniedem (OHCHR) u l-Kummissjoni Inter-Amerikana dwar id-Drittijiet tal-Bniedem (IACHR) It-tielet, ftehim dwar riformi elettorali u istituzzjonali bejn il-gvern u l-gruppi tal-oppożizzjoni, inkluż il-Koalizzjoni Nazzjonali, immirata biex tiggarantixxi elezzjonijiet kredibbli, inklużivi u trasparenti. F'dan is-sens, aħna nqisu li r-rakkomandazzjonijiet tal-Missjoni ta' Osservazzjoni Elettorali tal-UE tal-2011 għadhom validi u jikkostitwixxu qafas importanti ta' referenza. Dawk ir-rakkomandazzjonijiet jinkludu riformi bħall-ħatra ta' membri ġodda tal-Kunsill Elettorali Suprem u korpi elettorali relatati, ir-reġistru tal-votanti, il-pubblikazzjoni u t-tabulazzjoni tar-riżultati jew l-akkreditazzjoni tal-osservaturi nazzjonali u internazzjonali, fost oħrajn. L-UE tfakkar li l-pandemija tal-COVID-19 issaħħaħ il-ħtieġa għal kooperazzjoni internazzjonali u li l-UE hija lesta li tassisti n-Nikaragwa f'dawn iż-żminijiet diffiċli. F'dan il-perjodu ta' sfida, il-konformità mad-drittijiet tal-bniedem m'għandhiex tkun minsija u trid tkun fil-qalba ta' kull azzjoni. L-UE tafferma mill-ġdid l-impenn tagħha li tappoġġa l-poplu tan-Nikaragwa, inkluż billi tgħin fit-tisħiħ tal-istat tad-dritt u billi tappoġġa l-iżvilupp ekonomiku u soċjali għal dawk l-aktar vulnerabbli. Il-Pajjiżi Kandidati r-Repubblika tal-Maċedonja ta' Fuq, il-Montenegro u l-Albanija<>[1], il-pajjiż tal-Proċess ta' Stabbilizzazzjoni u ta' Assoċjazzjoni u l-kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. <>[1] Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni. Deċiżjoni tal-Kunsill (PESK) 2020/607 tal-4 ta' Mejju 2020 u r-Regolament ta' Implimentazzjoni tal-Kunsill (UE) 2020/606 tal-4 ta' Mejju 2020 dwar miżuri restrittivi fid-dawl tas-sitwazzjoni fin-Nikaragwa, 4 ta' Mejju 2020 (<em>Il-Ġurnal Uffiċjali tal-Unjoni Ewropea</em>)